
Kapittel 1

Jeg våkner av at hjertet mitt dundrer i brystet. Et øyeblikk skjønner jeg ingenting. Er jeg under vann? Det er mykt under meg, og jeg fomler med hånden i mørket rundt meg mens hjertet hamrer. Følelsen av å være innestengt presser seg på.

Så får jeg øye på en stripe av lys. Den skjærer gjennom mørket et stykke unna meg, og jeg aker meg fremover mot den. Beina mine treffer noe hardt og kaldt. Et steingulv? Skjelvende tar jeg et skritt mot stripen av lys. Et tøystykke henger ned fra steinveggen. En gardin? Jeg drar den til side.

Lyset strømmer inn i rommet.

Det er et vindu! På utsiden er det grantrær og palmer. Jeg løsner haspen og skyver vinduet opp. En varm vind slår innover ansiktet mitt.

Du er på land, sier jeg til meg selv og trekker lufta dypt ned i lungene. Jeg synker lettet ned på gulvet, og en stund blir jeg sittende der med hodet i hendene og bare puste.

Du er på land, du er på land, du er på land.

Jeg er ikke nede hos Hydriana, fanget i en glasskuppel. Jeg er ikke lenger hos Mor Mare i grottene. Jeg klarte å redde farmor. Jeg husker det nå.

Jeg er i Trygghavn.

Brått kjenner jeg hvor kaldt og rått det er i rommet, og gnir hendene over skuldrene. Det siste jeg husker, er at farmor og jeg satt på stranden, sammen med Alistar. Hjertet mitt slår et ekstra slag og sender en smerte utover brystet idet jeg ser for meg hvordan jeg dro i alle følelsestrådene til Hydriana der nede i Flora. Jeg klarte å slå henne ut og redde oss, men det ødela hjertet mitt. Jeg krøker meg sammen og klemmer hendene over punktet på brystet til den krampaktige smerten går bort.

Det er din tur til å få hjelp, sa farmor, men hun kan ikke ha funnet hjelp, for hjertet mitt gjør like vondt som da jeg våknet på stranden i armene hennes.

«Farmor?» hvisker jeg ut i rommet.

Jeg ser meg rundt nå som det er lyst her. Det står et fat og en kanne med vann på en kommode i det ene hjørnet og en gyngestol rett ved senga. Alt virker gammelt, eller nei, ikke gammelt, men gammeldags. Både gulvet og veggene er av stein. Så får jeg øye på en seng til på andre siden av rommet. Det er en bul på teppet.

«Farmor?» sier jeg igjen, høyere denne gangen.

Jeg skyver meg opp fra gulvet og snubler i den hvite, lange nattkjolen jeg har på meg. Jeg kjenner meg helt utkjørt, som om jeg ikke har sovet på lenge. Hendene skjelver, og det gjør vondt i brystet hver gang jeg trekker pusten.

Jeg karer meg over til senga på andre siden og skimter et mørkt hode som stikker opp under et ullteppe. Det er ikke farmor. Hjertet mitt banker hardere, stikker til idet jeg kommer helt frem til senga. Jeg får en klump i halsen ved synet av ham.

«Alistar?» sier jeg lavt og setter meg ned på sengekanten.

Det sorte håret hans ligger ned i pannen, og øynene er lukket. Jeg hører pusten hans og ser at teppet beveger seg opp og ned i en jevn rytme. Tårene presser på bak øyelokkene.

Han lever.

Jeg trodde Hydriana hadde drept ham da hun hugget ham med kloen sin, men han lever. Tårene gjør kinnene mine våte, men samtidig må jeg smile. Han ser så uskyldig ut. Det eneste som avslører at han er av havfolket, er spissen på øret som stikker ut av det sorte håret. Han er den peneste gutten jeg noen gang har møtt.

Jeg løfter hånden og legger den mot kinnet hans. Det er overraskende mykt mot håndflaten min. Den dårlige samvittigheten gnager i magen mens jeg ser ned på ham. Uten Alistar hadde jeg aldri klart å redde farmor. Han svek de andre svartfinnene der nede i Flora bare for å redde meg. Han vendte seg mot havfolkene og Hydriana og brukte vannmagien sin til å slåss for farmor og meg.

Alt dette fordi jeg lovet å ta ham med til faren hans.

Og nå ligger han her med bein istedenfor halefinne og har sveket den eneste familien han hadde. Hva vil han si når han finner ut at jeg har jugd for ham, at jeg ikke aner hvor faren hans er? Han viser ingen tegn til å våkne selv om jeg tar på ham. Jeg håper alt er bra med ham, tenker jeg og trekker til meg hånden. Jeg vet ikke hva han synes om meg. Om han liker meg i det hele tatt. Hvis han gjør det, vil det ta slutt så fort jeg forteller ham sannheten.


Kapittel 2

Jeg hører stemmer på utsiden av døra og reiser meg raskt fra senga til Alistar. Den brå bevegelsen får smerten til å smelle til i brystet, og panikken blusser opp i meg. Hjertet mitt! Jeg tror ikke det tåler å bli truffet av andres følelser en gang til. Jeg er redd det vil gå helt i stykker.

Stemmene utenfor kommer nærmere.

Jeg lukker øynene og bygger en beskyttelsesmur rundt hjertet. Jeg er evig takknemlig for at Alida lærte meg hvordan jeg skulle gjøre det, da jeg var under vann i Maregrottene. Hun er den første jeg har møtt, som var som meg, en følelsesmaker. Og nå er hun død. Hydriana drepte henne.

Minnene om den grusomme ofringen skyller over meg, men jeg gjør mitt beste for å skyve vekk tankene. Isteden konsentrer jeg meg om å bygge muren, sørge for at den ligger som en ugjennomtrengelig middelalderborg rundt hjertet mitt.

Døra til rommet går opp, og en lang, flagrende oransje kjole kommer til syne. Bølgete, grått hår flommer nedover kjolen. Jeg blir varm i brystet.

«Farmor!» roper jeg.

«Liva! Du er våken!» Hun kaster et blikk bakover. «Vent her litt», sier hun til noen utenfor før hun kommer mot meg med åpne armer.

Jeg synker inn i klemmen hennes. Tenk at hun er her sammen med meg. Jeg var så redd jeg aldri skulle få se henne igjen. Og kanskje ville jeg ikke ha gjort det heller, hvis jeg ikke hadde fulgt etter henne til Valea. Havfolkene hadde kidnappet henne, sperret henne inne i moderkuppelen og var i ferd med å stjele de magiske kreftene hennes.

«Jenta mi, hvordan går det?» sier farmor på fremansk.

«Det går bra», svarer jeg på det samme språket, siden det er det alle snakker her i Valea.

Jeg har omtrent ikke snakket norsk siden jeg kom hit. Jeg skyver meg vekk fra farmor, kjenner at jeg fortsatt er litt sint på henne. Hun og pappa har jugd for meg hele livet. De har aldri fortalt meg at jeg er en femme, de har latt meg tro at havfolk og skiftere og magiske krefter bare er eventyr. De lot meg tro at jeg var syk når jeg kjente andres følelser, mens det i virkeligheten er det som er femmekreftene mine.

Farmor rynker bekymret på pannen mens hun ser ned på meg.

«Du ser sliten ut, jenta mi», sier hun.

Det stemmer nok, for det kjennes ut som kroppen min er i ferd med å bryte sammen.

«Hvor lenge har jeg vært her?» spør jeg.

«Du besvimte nede på stranden i går, men vi fikk hjelp av noen sterke ørnemenn. De bar deg hit», sier farmor.

Ørnemenn? De må være skiftere som kan gjøre seg om til dyr. Jeg forsøker å forestille meg hvordan de ser ut. Har de vinger og nebb? De få skifterne jeg har sett, har alltid hatt noe ved seg som viser hva slags dyr de kan bli.

«Er vi fortsatt på skifternes øy?» spør jeg.

«Ja, vi er fortsatt i Trygghavn, Liva, så du trenger ikke være redd. Tåka rundt øya skjuler oss fra Hydriana», sier farmor før blikket hennes går mot døra. «Enn så lenge …» Hun ser tilbake på meg og smiler på den ømme farmor-måten. «Det er forresten noen jeg vil at du skal møte.»

«Hvem da?» spør jeg og ser nysgjerrig mot døra.

«Hun heter Marna. Det er hun som har lånt oss dette rommet», sier farmor og blir alvorlig. «Marna kan helbrede hjertet ditt. Hun er her for å ta en titt på deg.»

«Helbrede? Er hun en femme?» spør jeg spent.

De få femmene jeg har møtt, ligner til forveksling på mennesker. Det er nok derfor farmor, pappa og jeg kunne bo med menneskene i Norge uten at noen oppdaget at vi var noe annet. Det eneste som avslører oss, er de gylne øynene – også de magiske kreftene, da.

«Marna er halvt femme og halvt skifter. Hun har femmekrefter fra morssiden og har en helbredende kraft som kan redde hjertet ditt», sier farmor og griper tak i hendene mine.

Jeg klemmer dem og kjenner lettelsen spre seg i kroppen. Jeg skal få hjelp!

«Kan jeg be henne komme inn til oss?» spør farmor.

«Ja, så klart!»

«Hun er klar», sier farmor høyt mot døra før hun bøyer seg ned og hvisker til meg: «Marna er en viktig person, så du må oppføre deg litt ekstra pent.»

Jeg ser raskt opp mot henne. Farmor pleier aldri å si sånt til meg.

Døra går opp, og pusten setter seg fast i halsen min da jeg får øye på den høyreiste dama foran meg. Med den hvite skinnpelsen hengende over skuldrene minner hun om en eventyrskikkelse. Ansiktet hennes er solbrunt, og øynene er isblå. Ut av hodet hennes vokser det et mektig gevir, like majestetisk som hos en hjort. Håret er brunt og ligger i lange fletter nedover pelskappen.

«Liva, så hyggelig å møte deg», sier hun mens hun legger en hånd mot brystet sitt og bøyer hodet i en hilsen.

«Hei, hyggelig å møte deg også», sier jeg og bøyer hodet før jeg klasker hånden mot brystet for å ikke virke uhøflig. Jeg kaster et blikk på farmor for å se om jeg gjør det riktig. Hun smiler og gir meg et lite nikk.

Marna ser mot senga der Alistar ligger, og jeg har lyst til å spørre om alt er bra med ham. Det er rart at han ikke våkner når vi snakker rett ved siden av. Men jeg tier da Marna fortsetter å snakke.

«Jeg er Trygghavns øverste beskytter, og jeg er glad du har kommet hit til oss, Liva. Jeg hører at du er en mektig følelsesmaker», sier hun.

Så hun vet altså at jeg kan se og kjenne andres følelser. Den siste advarselen til Alida smeller ned i hodet mitt. Mange frykter følelsesmakere. De blir kalt manipulatorer.

«Ehh … jeg vet ikke det …» sier jeg.

Marna slipper ut en liten latter.

«Ydmykhet er en dyd, lille venn. Noen hemmeligheter er det best å holde for seg selv», sier hun og blunker til meg. «Vil du la meg undersøke deg litt?» spør hun.

Jeg nikker og setter meg på sengekanten.

Marna legger hendene på skuldrene mine, og så lukker hun øynene. En varme skyller over meg. Det føles som vann renner over hodet mitt og nedover kroppen. En merkelig følelse som går over med det samme hun slipper meg.

«Du er fortsatt sliten, kjenner jeg, men jeg tror ikke du blir bedre enn dette», sier Marna.

«Hva gjorde du?» spør jeg spakt.

«Det kalles å søke. Jeg bruker kraften min til å kjenne hvor skader eller sykdommer er i kroppen. Hjertet ditt, Liva, det er veldig svakt.»

En prikkende engstelse kryper oppover ryggen min.

«Men du kan fikse det?» spør jeg og kjenner at stemmen min knekker på slutten. Tenk om hun ikke kan det, tenk om det er ødelagt for alltid

«Så, så», sier hun og lar hånden hvile på skulderen min. «Jeg kan hjelpe deg.»

Stemmen til Marna har noe beroligende ved seg, og den får meg til å slappe litt av. Men så vender hun seg mot farmor, og holdningen hennes endrer seg umiddelbart. Skuldrene blir rettere, blikket hardere.

«Jeg kan redde barnebarnet ditt, Meriada, men du vet hva jeg krever i gjengjeld», sier hun. «Alt har sin pris.»

Alt har sin pris.

Ordene sender en kulde gjennom meg. Det er det samme som Jupiter sa da hen tok krystallen min. Bare tanken på den svikefulle kaos-skifteren får sinnet til å blusse opp i meg, men jeg tvinger hen vekk fra hodet mitt. Hva er det Marna mener? Hvilken pris snakker hun om?


Kapittel 3

Jeg søker blikket til farmor, men hun har øynene festet på Marna.

«La oss ta det utenfor. Jeg vil helst at Liva skal få hvile nå», svarer hun.

«Som du vil», sier Marna.

Hun gir meg et lite nikk før hun går ut av rommet.

«Hva snakker hun om, farmor? Hva skal hun ha i gjengjeld?» spør jeg mens farmor løfter teppet i senga til side.

«Legg deg, Liva, du må hvile», sier hun, og jeg kryper ned under teppet. Hodet mitt synker tungt mot puta med det samme. Jeg er så uendelig trett.

«Dette skal du ikke bekymre deg for. Så snart hjertet ditt er bra, skal du få dra hjem», sier hun og stryker en hånd over håret mitt.

Hjem? Jeg rister svakt på hodet.

«Jeg kan ikke dra, farmor. Jeg må til Landgang og få opplæring ved dronninglauget», sier jeg og forsøker å sette meg opp i senga. Anstrengelsen får det til å verke i brystet, og jeg stønner lavt.

«Forsiktig nå, Liva», sier farmor. «Vi skal snakke mer om dette når du er frisk igjen. Vær så snill, hvil deg litt, så skal jeg snakke med Marna.»

«Men farmor. Jeg må lære meg å håndtere følelseskraften», sier jeg. «Og Alistar, jeg må hjelpe ham med å finne faren sin.»

«Vi skal snakke om alt det der senere, jeg lover», sier hun, og så forsvinner hun ut av døra.

Irritasjonen vokser i meg. Jeg trodde farmor var ferdig med å holde ting skjult for meg, men tydeligvis ikke. Jeg skyver meg sakte opp fra senga selv om kroppen min protesterer.

De må ha gått ut av huset, for plutselig hører jeg stemmer utenfor. Jeg lister meg bort til vinduet. Det står fortsatt på gløtt. Fra der jeg står på siden av vinduskarmen, kan jeg høre stemmene deres tydelig.

«Det må da holde at jeg lover deg det», sier farmor.

«Har du vært så lenge borte at du ikke husker skikkene våre, Meriada?» svarer Marna.

Jeg kikker forsiktig ut av vinduet og ser at de står et stykke bortenfor huset. Farmor har lagt armene i kors over brystet, og hun ser ikke spesielt fornøyd ut.

«Klart jeg husker, men jeg har sagt at jeg skal hjelpe deg, og mitt ord bør være godt nok», sier hun.

«Og likevel er det ikke det», sier Marna og plukker opp noe fra en skinnpung som henger i beltet hennes. Jeg tror det er et smykke, for det blinker i sølv og blått.

«Det er mange år siden vi skiftere sluttet å stole på andre enn oss selv. Hele folket mitt, hele Trygghavn, er avhengig av denne avtalen med deg», sier Marna.

Hun legger smykket i hånden sin og rekker den frem mot farmor. Jeg kan se at farmor ikke liker det. Såpass godt kjenner jeg igjen måten hun snurper munnen sammen og lener seg litt vekk på. Likevel legger hun hånden mot Marna sin slik at de har smykket mellom håndflatene sine.

«Jeg sverger på at jeg skal helbrede hjertet til barnebarnet ditt, Liva», sier Marna.

«Jeg sverger på at jeg skal hjelpe Trygghavn med mine evner som stormhvisker», sier farmor.

«Si at du blir så lenge vi trenger deg her», sier Marna. Og da rykker det til i armen til farmor, men Marna slipper den ikke.

Hva betyr det? Hva skal farmor hjelpe Trygghavn med?

«Hvis du vil at barnebarnet ditt skal leve …» begynner Marna, men farmor avbryter henne.

«Jeg skal bli i Trygghavn og hjelpe dere så lenge det er behov», nærmest spytter hun ut, og med det samme hun har sagt det, dukker det opp et blått lys mellom hendene deres.

Jeg liker ikke synet av det. Det må bety noe helt spesielt at de sverger med det smykket mellom seg.

«Avtalen er forseglet», sier Marna.


Kapittel 4

Jeg setter meg på sengekanten til Alistar mens jeg venter på at farmor skal komme tilbake. Øynene hans er lukket. Jeg stryker fingrene forsiktig gjennom det svarte håret hans. Det er nesten vanskelig å forestille seg at han er en svartfinne, en kriger, når han ligger slik som dette. Jeg skvetter til idet farmor åpner døra, og trekker hånden til meg.

«Liva, du skulle jo hvile», sier hun og kommer bort til meg.

«Hva er galt med ham? Hvorfor våkner han ikke?» spør jeg.

«Vi har ikke klart å vekke ham», svarer farmor. «Marna mener at det beste for ham er å våkne når kroppen er klar for det. Verken hun eller jeg kan så mye om hva som skjer med havfolk når de formskifter. Dessuten ble han hardt skadet og trenger hvile.»

Hardt skadet fordi han hjalp meg, tenker jeg. Det siste jeg vil, er at flere skal bli skadet.

«Hva lovet du å gjøre for Marna?» spør jeg og møter de bekymrede øynene til farmor.

«Hva mener du?»

«Jeg hørte dere, farmor. Du sverget.»

«Liva …» sier hun og legger en hånd på armen min. «Du skal ikke tenke på det. Du må hvile, og så skal Marna helbrede …»

Jeg reiser meg raskt fra senga, og et øyeblikk svimler det for meg.

«Hva har dere avtalt, farmor?» sier jeg, og selv om det verker i hjertet av anstrengelsen, hever jeg stemmen. «Jeg nekter å bli helbredet hvis du skal måtte betale for det. Jeg orker ikke at ting skal være min skyld enda en gang!»

«Ingenting er din skyld. Liva …» begynner farmor, men hun blir avbrutt av en jamring. Alistar vrir seg i senga, med et drag av smerte over ansiktet. Et plutselig skrik kommer ut av ham, og jeg skvetter så hjertet mitt sender et smertefullt støt ut i brystet mitt.

«Alistar!» stønner jeg og griper tak i skuldrene hans. Øynene hans er fortsatt lukket. Jeg senker muren min og ser at det ikke er noen følelsestråder rundt ham. Han kan ikke være ved bevissthet.

«Han har det vondt. Vi må vekke ham», sier jeg til farmor før jeg rister i ham. «Alistar?»

Da sperrer han øynene opp. Han stirrer tomt ut i rommet, som om han fortsatt er fanget i drømmen. Ut av brystet hans kommer det en sort sinnetråd. Muren rundt hjertet mitt er allerede nede, og jeg rekker ikke å heve den igjen før følelsen treffer meg. Jeg kjenner med det samme at livet er urettferdig, og at noen burde straffes for det.

Jeg rygger for å komme unna følelsene hans. Jeg forsøker å konsentrere meg om å bygge muren opp igjen, men blir forstyrret av en overveldende trang til å ødelegge noe. Til å hevne meg, til å skade og straffe. Tråden kommer mot meg, som en lang tynn pisk, og treffer meg med så stor kraft at jeg snubler bakover.

Raseriet hans sprer seg i kroppen min, og en iskald klo klemmer rundt det allerede ødelagte hjertet mitt.

«Liva!» roper farmor og griper tak i meg så jeg ikke faller.

Nye tråder stiger opp fra brystet til Alistar. Desperat forsøker jeg å bygge opp muren igjen, men trådene skyter som prosjektiler mot meg. Grønne og sorte og brune tråder borer seg inn i meg i et eneste stort kaos.

Jeg kjenner at farmor haler og drar meg ut av rommet. Følelsen i beina mine forsvinner, og alt går rundt og rundt, helt til farmor glipper taket i meg og jeg faller til bakken. Det verker overalt, en smerte som er i ferd med å sluke meg. Det er umulig å puste, umulig å tenke.

«Liva!»

Det piper så høyt i ørene mine at det bare er så vidt jeg hører stemmen til farmor idet hun roper og løper ut av rommet. Jeg vet at det er noe med en mur som må bygges opp, noe med tråder som kan kuttes, men armene mine har blitt lamme, kroppen er helt slapp.

Plutselig slipper smerten taket i meg, men pipingen i ørene blir bare høyere. Den minner om en hjertemåler som flater ut på sykehuset.

I et glimt ser jeg et ansikt over meg. Isblå øyne, gevir rundt et hode. Og så noe kjent, noe som henger ned fra halsen hennes. Noe som lyser i blått, og som kroppen min kjenner igjen.

En krystall!

Mer rekker jeg ikke å tenke før en varme strømmer gjennom meg. Den fyller alle deler av kroppen min, fra fingertuppene til tærne. Et øyeblikk er det som å sveve på en sky, som å flyte i vann. Men så blir det varmere, og det blålige lyset endrer farge til gult, nesten oransje, som en lavastrøm. Det er uutholdelig varmt, så varmt at jeg ikke kan tåle det, ikke kan klare det mer. Så varmt at dette må være slutten.

